Harry, Engeland dra die broek teen PakistanHarry Brook het drie honderdtalle in die toetsreeks teen Pakistan gemoker. Foto: Twitter. Toe Ben Duckett vandag die toets én die reeks teen Pakistan met ŉ grenshou beklink het, was dit weer eens ŉ duidelike voorbeeld van Engeland se aggressiewe benadering onder Ben Stokes en Brendon McCullum. Die besoekende Engelsmanne het die wenteiken van 167 lopies binne 29 boulbeurte bereik met Duckett wat 82 onoorwonne lopies van 78 aflewerings geslaan het. Om dinge vinnig in perspektief te plaas: Die meeste ander spanne sal in hul skik wees as hulle so vinnig in ŉ eendagkrieketwedstryd kan kolf. Tussendeur al die grenshoue en paaltjies het Engeland ook ŉ paar jong diamante in Harry Brook en Rehan Ahmed ontgin. Die 23-jarige Brook is as die speler van die reeks aangewys, terwyl die 18-jarige Ahmed nou vyf paaltjies in Pakistan se tweede beurt geneem het. “Hierdie is waarskynlik my beste vertoning nóg op die internasionale verhoog. Ons het die reeks met 3-0 beklink; iets wat niemand anders al vantevore hier kon doen nie. Ek is baie trots op die span,” het die jong Brook gesê toe hy sy toekenning in ontvangs geneem het. The first Test team to ever win a clean sweep in Pakistan ???? ???????? #PAKvENG ???????????????????????????? pic.twitter.com/cz8cQhyFln — England Cricket (@englandcricket) December 20, 2022 En hoe voel Stokes oor sy span se merkwaardige prestasie? “Dit was perfek. Ons weet wat ons wil doen, maar die verskillende kolfblaaie het dinge bemoeilik. Ons het egter voet by stuk gehou en nie van ons wedstrydplan afgewyk nie. Elke liewe speler het met ongelooflike selfvertroue gespeel en dit het my taak as kaptein beslis makliker gemaak,” het Engeland se kaptein gesê. Pakistan 304/10 in 79 boulbeurte: Babar Azam 78, Agha Salam 56 en Jack Leach 4/140 Engeland 354/10 in 81,4 boulbeurte: Harry Brook 111, Ben Foakes 64 en Nauman Ali 4/126 Pakistan 216/10 in 74,5 boulbeurte: Babar Azam 54, Saud Shakeel 53 en Rehan Ahmed 5/48 Engeland 170/2 in 28,1 boulbeurte: Ben Duckett 82*.